Prezidant bagad Brest Sant Mark, soner gant ar Groove Boys, rugbiman gant skipailh Plabenneg hag ivez, da lâret, kelenner... Pa chom un tamm amzer gantañ ez a c'hoazh da sikour e vignoned da zerc'hel o zi-embann "Bannoù-heol". Poltred un den mennet, daoust d'an aer "kool" a zo gantañ...    Penaos oc'h krog gant ar sonerezh ?  Ma zad a gane er festoù-noz. Dañsal a rae ma mamm, ha dañsal a ra atav. Kelenn a ra dañsoù Breizh. Sonerezh Breizh a veze klevet er gêr neuze. Ha mont a raemp asambles  da selaou kenstrivadeg Kan ar Bobl e Plougin ha goude e Lesneven. Plijet on bet gant sonerezh Breizh. Da gentañ on krog evit ober evel ma breur ha ma c'hoar. D'ar c'houlz-se e kemerent kentelioù fleüt iwerzhonat e Lesneven. Bez' e oa ivez ur paotr o teskiñ ar binioù-bras gant ar "practice". C'hoant am eus bet kregiñ gant ar binioù eveltañ. Chomet eo ar c'hentelioù sonerezh a-sav gant ar gevredigezh Evit ar Vretoned ar bloaz da-heul. Neuze em eus kendalc'het e Brest, Kreizenn an Arzoù Pobl.    Petra a zo disheñvel gant ar bagad Sant-Mark ha ne vez ket kavet e lec'h all ?  Dibaboù disheñvel a zo bet graet gant sonerien ar bagad tost da dregont vloaz 'zo : paoueziñ gant ar c'henstrivadegoù, senién binviji all, sevel sonadegoù. D'an deiz a hiziv e lârfen n'eus ket kalz a ziforc'h ken gant ar bagadoù all, nemet ne reomp ket ar genstrivadeg. Traoù mat a vez graet gant lod anezho. Kaout plijadur o seniñ er bagad a zo a bouez evidon. Ha pa vez plijadur o seniñ asambles e vez aesoc'h da lakaat hor  raktresoù da vont war-raok. Un dra all a zo pouezus ivez : reiñ plijadur pe, kentoc'h, treuzkas hor plijadur d'ar selaouerien ha rannañ ganto.    Perak ar rugby kentoc'h eget ar foot ?  Evel meur a baotr a Vro-Leon e oan krog da c'hoari foot. Judo am eus graet ivez e-pad seizh bloavezh. Ur mesklaj am eus graet en un doare. Ouzh matchoù c'hoariadeg ar pemp Bro e sellen gant va breur bep bloaz. Plijout a rae din kalz sellet ouzh ar matchoù ha n'em boa ket plijadur ken o c'hoari foot em skipailh.  Bremañ e vezan o c'hoari rugbi abaoe pemzek bloaz e Plabenneg. N'em eus ehanet nemet c'hwec'h miz warlene. Re a draoù em boa da ober.    Penaos eo deuet deoc'h mennozh ar Groove Boys ?  Klasket hon eus seniñ ar binioù hag ar vombard asambles gant ar groove box, benveg elektronek Arno. Brav-tre e oa. 'Benn ar fin ez eus palioù disheñvel : seniñ tonioù a blij deomp ha ne c'hellomp ket seniñ e lec'h all, ober fent eus an tonioù disco ha skañv, lakaat binviji Breizh da vont war-raok... Ha  dreist-holl kaout plijadur asambles.Denis, bez' ho peus da vezañ pedet evit ur pred gant ur strollad tud disheñvel-tre ouzhoc'h… Gant piv e plijfe deoc'h bezañ pedet ?  N'ouzon ket re. Kalz a dud em-befe c'hoant da en em gavout evit gouzout penaos e vevont, petra a reont.    Gounezet 'peus el loto. Petra eo an dra gentañ a rit ?  Mont da labourat ! Ne blij ket din bezañ dilabour. Arc'hant a rofen da dud o deus ezhomm. Un tamm a chomfe ganin evit sevel raktresoù nevez.    Pehini eo  gwellañ mare an deiz ?  Pa 'z an da gousket. Soñjal a ran er pezh am-eus graet e-pad an devezh. Ha kontant on, alies a-walc'h d'an neubeutañ.    Petra eo ho jestrig bihan pemdeziek evit gwellaat dazont hor planedenn ?  Kempenn va implij-amzer.    Petra oc'h techet d'ober p'ho peus un dister amzer vak ?  Lenn. Bandennoù-treset a-wechoù met ivez levrioù prederouriezh, sokiologiezh...    Peseurt kaner a blijfe deoc'h degemer en ho ti ?  Denez Prigent, an Denez-all…  Brav-tre e kavan e vouezh ha gwerzioù a blij din kalz. Plijout a ra din ivez ar meskaj en deus graet gant ar sonerezh tekno.    Penaos e tremenit hoc'h amzer p'emaoc'h evit pell en ho karr-tan ?  Sellout a ran kalz ouzh an en dro. Re e c'hellfen lavarout marteze. Rak dañjerus eo ivez. N'eus ket pell em boa kavet ur c'hleuz war ma hent abalamour d'ur c'haol-fleur a oa ruz e benn !    E peseurt abadenn a dremen war ar skinwel e plijfe deoc'h kemer perzh, evel divizer pe evel arvester  ?  Un abadenn skiantel kentoc'h. War a seblant n'eus netra gwashoc'h eget mont da seniñ evit abadennoù "Variétés", evel abadenn radio Arthur.    Pa sellez ouzh un abadenn sirk en tele, peseurt troioù a blij deoc'h ar muiañ ?  Goulenn fall ! Ne sellan ket ouzh an abadennoù sirk. Bloavezhioù 'zo n'on ket bet o welet un abadenn war blasenn ar vourc'h kennebeut. N'eo ket sirius a-walc'h evidon-me.    Eus peseurt levr pe eus peseurt film ho peus dalc'het ar gwellañ soñj ?  « Le  Cercle des Poètes Disparus » en doa plijet kalz din. Carpe Diem, se 'zo ar pezh a ran en un doare disheñvel marteze.    Da biv, tro-dro deoc'h pe pelloc'h, ho pije c'hoant rebech e emzalc'h ?  Nerzhet e vezan gant tud a vez atav o leñvañ. Ret eo mont war-raok evit cheñch an traoù pa ne reont ket mat.    En diavaez eus ho labour petra a rit an aliesañ gant ho taouarn ?  Skrivañ gant an urzhiataer. Muioc'h a amzer a dremenan o skrivañ lizhiri evit ar Gevrenn eget o seniñ binioù.  N'on ket barrek evit krouiñ traoù gant ma daouarn.    Ouzhoc'h, evel ouzh ar re all e stager ur skeudenn. Ha mont a ra hoc'h hini deoc'h pe c'hoant 'peus cheñch anezhi ?  Mont a ra va hini din ! Ral eo e vez rebechet din. Plijout a ra din ar pezh a ran. Ne dalv ket ar boan cheñch an traoù.